Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М. Д., поднесена против Град Скопје, по предметот Барање за пристап до информации од јавен карактер, на 18.09.2023 година го донесе следното

**Р Е Ш Е Н И Е**

1. Жалбата изјавена од М. Д., поднесена против Град Скопје, заведена во Агенцијата под бр.08-335 на 06.09.2023 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, М. Д. на 14.08.2023 година, преку електронска пошта поднела Барање за пристап до информации од јавен карактер до Град Скопје, со кое побарала по е-маил да и се достави електронски запис од следните информации:

“1. За потребите на истражувањето за мерење на квалитетот на јавните простори на територијата на Град Скопје, односно во општините во Градот, кое се спроведува од страна на Здружението за заштита на животните и животната средина Е.Д.Е.Н. бараме да ни се достави целосна листа со:

* 1. Новопроектирани и изведени јавни простори во периодот од 30.06.2018 година до 30.06.2023 година, односно последните 5 години и
  2. Реконстуирани постоечки јавни простори во периодот од 30.06.2018 година до 30.06.2023 година, односно последните 5 години.

За податоците под реден број 1, односно 1.1 и 1.2 молиме да се наведе и точната локација на секој од овие јавни простори (адреса или КП). Дополнително, молиме да се наведе и намената на јавниот простор, односно да се наведе дали станува збор за детскиигралишта, спортски игралишта, зеленило со урбана опрема за седење/паркови, скверови, јавни простори со мешана намена и сл.

1. Дали Град Скопје има распишано јавен конкурс за изработка на идејно решение за јавните просотри кои се предмет на ова барање, под точка 1.1 и 1.2, во периодот од 30.06.2018 заклучно 30.06.2023 година, односно во последните 5 години?

2.1 доколку да, Ве молиме да ни посочите за кои јавни простори бил распишан конкурс и кој бил расходот од постапката, односно дали овие јавни простори биле изведени согласно идејното решение?

3. Ве молиме за информација за тоа на кој начин е уредена соработката помеѓу Град Скопје и општините во Градот во однос на делот за финансирање и изведување на јавните простори кои се предмет на ова барање? Замолуваме листата на јавните простори под точка 1 (потточка 1.1 и 1.2) да се дополни со оваа информација.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под бр. 08-335 на 06.09.2023година.

Агенцијата со електронски допис бр.08-335 од 06.09.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**